হোপদের জাগানো আশায় জল ঢালছেন কুলদীপরা

স্পোর্টস ডেস্ক: ২০০১ সালের ইডেন টেস্টের কথা মনে পড়তেই পারে। সৌরভ গঙ্গোপাধ্যায়ের ভারত স্টিভ ওয়ার অস্ট্রেলিয়ার বিরুদ্ধে অসাধ্য সাধন করেছিল। রস্টন চেজের (Roston Chase) ওয়েস্ট ইন্ডিজ (West Indies) সেই রাস্তায় অনেকটা হেঁটে ফেলেছিল। জন ক্যাম্পবেল এবং শেই হোপের (Shai Hope) সেঞ্চুরি অসাধ্য সাধনের স্বপ্ন দেখাচ্ছিল। তবে সেই স্বপ্ন বাস্তব হওয়া মুশকিল আছে।

ফলো অন খাওয়ার পরে দুর্দান্ত ব্যাটিং করে অবশেষে লিড নিয়েছে ক্যারিবিয়ানরা। এই প্রতিবেদন লেখার সময় ভারতের থেকে ২৮ রানে এগিয়ে তারা। কিন্তু ইতিমধ্যেই পাঁচটি উইকেট পড়ে গিয়েছে। শতরান করা ক্যাম্পবেল এবং হোপ দুজনেই প্যাভিলিয়নে। ভারতকে সমীহ জাগানোর মতো লক্ষ্যমাত্রা দিতে ভরসা ছিলেন অধিনায়ক চেজ। তিনি ৪০ রান করে আউট হলেন।

আরও পড়ুন: বিশ্বকাপে সর্বোচ্চ রান করল ভারত! নজির গড়লেন স্মৃতি মন্ধানা

ভারতকে ম্যাচে ফেরালেন সেই কুলদীপ যাদব (Kuldeep Yadav)। প্রথম ইনিংসে পাঁচ উইকেট নেওয়ার পর এই ইনিংসে ইতিমধ্যেই তাঁর ঝুলিতে দুটো। দিল্লি টেস্টে তিনি ম্যান অফ দ্য ম্যাচ হওয়ার প্রধান দাবিদার। জোড়া উইকেট শিকার করেছেন মহম্মদ সিরাজও। একটি করে পেয়েছেন রবীন্দ্র জাদেজা এবং ওয়াশিংটন সুন্দর।

তৃতীয় দিনে ক্যারিবিয়ানদের প্রথম ইনিংস শুরু হতেই পর পর চার উইকেট হারায় ওয়েস্ট ইন্ডিজ (West Indies)। ১৪০ থেকে ১৭৫ রানের মধ্যে চার উইকেট তুলে নেন ভারতীয় বোলাররা। শেষ দিকে কিছুটা লড়াই চালান খারি পিয়ের ও অ্যান্ডারসন ফিলিপ। তবে জশপ্রীত বুমরা ও কূলদীপ যাদপের দাপটে ওয়েস্ট ইন্ডিজের সেই আশাও শেষ হয়ে যায়। ফলে ২৭০ রানে পিছিয়ে থেকে ফলো অন চাপে রস্টন চেজদের ঘাড়ে।